**Informácia k poskytnutiu dotácie na stravu v zmysle právnej úpravy účinnej od 01.09.2023**

Dňa 01.09.2023 nadobúda účinnosť zákon č. 280/2023 Z. z., ktorým sa mení a dopĺňa zákon č. 544/2010 Z. z. o dotáciách v pôsobnosti Ministerstva práce, sociálnych vecí a rodiny Slovenskej republiky v znení neskorších predpisov (ďalej len „zákon o dotáciách).

Predmetnou novelou zákona o dotáciách s účinnosťou od 01.09.2023 **dochádza k  rozšíreniu okruhu oprávnených detí** podľa § 4 ods. 3 písm. a) zákona o dotáciách, na ktoré je možné poskytnúť dotáciu na podporu výchovy k stravovacím návykom dieťaťa (ďalej len „dotácia na stravu“) a to o deti, ktoré:

* navštevujú **prvý ročník až štvrtý ročník osemročného** vzdelávacieho programu v strednej škole **alebo prvý ročník päťročného vzdelávacieho programu v strednej škole** po prijatí na vzdelávanie v strednej škole z ôsmeho ročníka základnej školy
* si plnia **povinné predprimárne vzdelávanie individuálnou formou.**

**Dotácia na stravu sa od 1.9.2023 bude poskytovať v sume:**

* **1,40 eura** za každý deň, v ktorom sa dieťa zúčastnilo výchovno-vzdelávacej činnosti v poslednom ročníku MŠ a odobralo stravu
* za výchovno-vzdelávaciu činnosť v poslednom ročníku MŠ sa považuje aj individuálne vzdelávanie, ktoré sa uskutočňuje bez pravidelnej účasti na predprimárnom vzdelávaní v materskej škole, pričom odobratie stravy v kmeňovej MŠ nie je nutné, ak to dieťaťu jeho zdravotný stav neumožňuje. V takomto prípade je možné, aby stravu pre dieťa odobral rodič dieťaťa, resp. ním poverená osoba.
* **2,10 eura** za každý deň, v ktorom sa dieťa zúčastnilo vyučovania v základnej škole na prvom stupni a odobralo stravu
* za vyučovanie v základnej škole sa považuje aj individuálne vzdelávanie, ktoré sa uskutočňuje bez pravidelnej účasti na vzdelávaní v základnej škole, pričom dotáciu na stravu je možné poskytnúť len v prípade, ak obed pre dieťa bude odobratý v školskej jedálni.
* **2,30 eura** za každý deň, v ktorom sa dieťa zúčastnilo vyučovania v základnej škole na druhom stupni, vyučovania v prvom ročníku až štvrtom ročníku osemročného vzdelávacieho programu v strednej škole alebo vyučovania v prvom ročníku päťročného vzdelávacieho programu v strednej škole po prijatí na vzdelávanie v strednej škole z ôsmeho ročníka základnej školy a odobralo stravu

Zákonnou výnimkou je situácia, **ak dieťa neodobralo stravu z dôvodu, že zriaďovateľ nezabezpečil diétne jedlo dieťaťu**,**u ktorého podľa posúdenia ošetrujúceho** **lekára** (lekára špecialistu alebo lekára so špecializáciou v špecializačnom odbore pediatria) **si zdravotný stav vyžaduje osobitné stravovanie**. V takomto prípade zariadenie školského stravovania zaradí dieťa do zoznamu stravníkov a podľa § 4 ods. 11 zákona o dotáciách, zriaďovateľ poskytnutú dotácia na stravu **vyplatí** **rodičovi, ktorý**diétnu stravu pripraví doma a dieťa si diétnu stravu prinesie na konzumáciu v rámci obeda do školy. Technika vyplácania dotácie na stravu rodičovi je v kompetencii zriaďovateľa školy.

**Nárok na dotáciu na obed má žiak/dieťa len v prípade, ak je v daný deň prítomný na vyučovacom procese a odoberie obed. Ak sa žiak/dieťa nezúčastní vyučovacieho procesu a z obedu sa nevyhlási (resp. ho nevyhlási jeho zákonný zástupca), bude si musieť tento obed zaplatiť v plnej sume, t.j. žiak 1.st. 3,30€, žiak 2.st. 3,40€.**

Žiadosť o poskytnutie dotácie na stravu je možné kedykoľvek odvolať.